b'\n_START_ARTICLE_\nMarija Rutar\n_START_SECTION_\n\xc5\xbdivljenje in delo\n_START_PARAGRAPH_\nRutarjeva je obiskovala u\xc4\x8ditelji\xc5\xa1\xc4\x8de v Tolminu in 1924 maturirala v Vidmu. Po kon\xc4\x8danem \xc5\xa1olanju je pou\xc4\x8devala po vaseh na Tolminskem, po letu 1930 pa v krajih pregnanstva v Italiji, v letih 1945\xe2\x88\x921957 pa na osnovni \xc5\xa1oli v Tolminu in Ljubinju. Vodila je tudi tolminsko knji\xc5\xbenico. V za\xc4\x8detku petdesetih let 20. stoletja se je posvetila muzejskemu in zbirateljskemu delu na Tolminskem in ureditvi Tolminskega muzeja. Tega je kot honorarna sodelavka Gori\xc5\xa1kega muzeja v letih 1958\xe2\x88\x921978 tudi vodila in v njem uredila temeljno muzejsko zbirko._NEWLINE_Rutarjeva je s terenskim raziskovanjem zbirala in objavljala gradivo o opu\xc5\xa1\xc4\x8denih gospodarskih dejavnostih, \xc5\xa1egah in praznikih ter ustno izro\xc4\x8dilo, o \xc4\x8demer je tudi pisala (Tolminska je pesem). Za delo na muzealnem podro\xc4\x8dju je dobila naziv muzejska svetnica in Valvasorjevo nagrado.'